La Delegació del Govern a França ha organitzat un debat en línia sobre esport i reinserció que, moderat pel periodista francès Nelson Monfort, ha comptat amb la participació de Raül Romeva, l'exministra francesa de Joventut i Esports Marie-George Buffet i l'exfutbolista i exseleccionador nacional de França de futbol, Raymond Domenech.
El conseller d'Acció Exterior, Relacions Institucionals i Transparència, Bernat Solé, i el delegat del Govern a França, Daniel Camós, han presentat el debat en línia "Sport et réinsertion des détenus", que s'ha emès en directe pel canal de YouTube del Departament.
El delegat Camós ha estat l'encarregat de cloure l'acte.
El conseller Solé ha explicat que el Govern de la Generalitat ha elaborat un pla de reactivació econòmica i social "ambiciós", que "té en compte els més vulnerables i afectats per la pandèmia del coronavirus, com els presos, per a qui l'esport té molta importància tant físicament com mentalment".
El delegat Camós ha assenyalat que "gràcies a una política penitenciària de reinserció especialment proactiva, la taxa de reinserció a Catalunya és del 70%, per sobre de la mitjana europea".
Els ponents han parlat del paper de l'esport i dels seus valors en la reinserció social dels reclusos i recluses.
L'exministra francesa Marie-George Buffet ha dit que "entre els joves presos, l'agilitat física i intel·lectual és essencial per la reinserció".
Romeva ha insistit en la importància de mantenir motivats els presos per garantir aquesta reinserció, i ha dit que una eina clau són l'esport i les activitats creatives.
En aquesta línia, Raymond Domenech ha apuntat que "l'esport serveix per esbargir-se, viure, respirar, evadir-se, però també cal construir el futur dels presos".
Per això, Romeva creu que és crucial treballar la transformació personal dels presos, però també la del seu entorn perquè "si la persona canvia a la presó, però quan surt el seu entorn segueix igual, no podem esperar-ne gran cosa de la reinserció".
"Jo concebo la presó des d'una perspectiva republicana, amb la idea que l'objectiu de la presó és la creació d'un ciutadà actiu.
L'esport pot ajudar perquè permet el treball en equip i la promoció dels valors", ha assegurat Romeva.
"L'esport és un dret bàsic com el dret a la salut, a l'educació, a l'habitatge o a la cultura", ha assegurat Buffet.
"L'esport és una activitat creativa de transformació i d'evasió, sobretot pels presos", ha afegit Romeva.
"L'esport té una capacitat de mobilització increïble", ha subratllat, i per això té molt potencial a la presó.
"En una lògica republicana, la privació total de llibertat només hauria de ser un recurs pels casos en què les persones són un perill per la societat", ha recordat qui va ser conseller del Govern de 2016 a 2017.
"La presó pot servir per tancar les persones o bé per ajudar-les a trobar altres camins.
Aquí és on l'esport pot marcar la diferència: és una eina que, ben utilitzada, pot ser molt útil per a la reinserció, i cal tenir a disposició de l'objectiu del treball penitenciari", ha remarcat Romeva en explicar la seva tesi doctoral que prepara des de la presó de Lledoners.
Romeva ha recordat que "l'esport treballa valors com el respecte cap a un mateix i cap als altres, la perseverança, la disciplina, a seguir unes normes, i també pot ajudar a crear consciència ciutadana".
"Si concebem la presó com un espai educatiu de creació, de motivació, i d' acompanyament de les persones, les taxes de reinserció augmenten automàticament", ha conclòs.
El conseller d'Acció Exterior entre 2016 i 2017 ha participat al debat en línia sobre esport i reinserció dels presos